Imtella' Awwissu 17, 2021 - Aġġornata 17 Ta' Awwissu, 2021 7:14pm Rapport: Antonia Micallef Matul dan is-sajf is-sħana kbira li laqtet l-Ewropa għenet mhux ftit biex żdiedu n-nirien qerrieda – mir-Russja sa Spanja u l-Portugall. Anki f'Malta, għalkemm fuq skala iżgħar, in-nirien fil-kampanja ma kinux ftit. Fuq in-numru 112 dan is-sajf daħlu numru sostanzjali ta' rapporti dwar nirien fil-kampanja Maltija. Fl-għaxar ġimgħat bejn l-1 ta' Ġunju u l-10 ta' Awwissu d-Dipartiment tal-Protezzjoni Ċivili wieġeb għal 513-il sejħa biex jitfi nirien li kienu qed iħeġġu fil-kampanja jew f'munzelli tal-iskart. Iċ-Chief Assistance and Rescue Officer tad-Dipartiment, Kevin Pace qal lil Television Malta li għalkemm l-ammont huwa wieħed sostanzjali u minħabba fihom, il-ħidma tad-Dipartiment fix-xhur tas-sajf tiżdied, dan huwa fil-medja ta' sjuf oħra. Il-medja ta' grass fires għal dawn l-aħħar sitt snin kienet ta' 543. Is-sur Pace qal li filwaqt li wħud minn dawn in-nirien jibdew b'mod aċċidentali, ħafna mill-każijiet ta' grass fires ikunu riżultat ta' azzjoni diretta tal-bniedem. "Biss ħafna drabi jkun hemm xi skart mormi ġol-ħaxix imbagħad ikollok source of ignition li jagħmel fire combustion imbagħad minn hemm jikkarga n-nar, għaliex il-ħaxix iservi ta' fuel." Fost is-sorsi li jwasslu biex ikun hemm nirien f'dawn iż-żminijiet hemm il-bbq. Is-Sur Pace qal li qatt ma għandu jitqabbad nar taħt xi siġar jew fil-kampanja. "Pereżempju inti ma tistax tmur fejn il-masġar u tagħmel bbq hemmhekk, fejn għandek numru ta' siġar jew jekk hemmhekk mhux permissibli li wieħed jagħmel bbq. Min-naħa l-oħra f'postijiet fejn hu permess li jsir bbq, aħna bħala CPD dejjem nirrakkomandaw li qabel ma jitilqu dejjem iħallu nadif, u anki l-leftovers li jkun hemm jinġabar ġo riċipjent tal-ħadid u wieħed jieħdu miegħu d-dar u mbagħad jiddisponi minnu f'bins normali meta jibred." Mistoqsi jekk id-Dipartiment hux preparat f'każ li jaqbdu msaġar żgħar bħall-Buskett, l-Aħrax u l-Miżieb, is-Sur Pace qal li fl-aħħar snin, id-Dipartiment investa f'numru ta' vetturi apposta li jistgħu jidħlu kullimkien anki fejn l-art hija mħarbta. "Investejna wkoll f'vetturi kbar għaliex aħna l-loġistika ta' meta jkollok xi grass fire kbir hija li nibagħtu sew vetturi żgħar kif ukoll vetturi kbar. Is-sistema aħna nsejħulha relay fejn int għandek il-vettura ż-żgħira tersaq max-xogħol, in-nies jaħdmu u jitfu, u dejjem tmur timla u flok tmur ġo fire station biex timla, toħroġ ġol-main road, issib il-vettura l-kbira u timla minn ġo fiha." Is-sena d-dieħla d-Dipartiment se jkollu żewġ vetturi oħra filwaqt li għaddej b'negozjati għax-xiri ta' oħrajn.